Adas
Adas atawa hadés (Foeniculum vulgare Miller) nyaéta hiji tangkal anu diarah sikina pikeun rupa-rupa kagunaan. Ilaharna dipaké bungbu masak jeung  ubar, bisa ogé diala minyakna. Adas ku urang Acéh mah disebutna das pedas, di Minangkabau disebutna adeh, manih, urang Jawa nyebutna adas londa, paampas di Manado, denggu-denggu di Gorontalo, adase di Bugis jeung adas di Bali. Adas ngarekahan ku jalan dipelakkeun sikina, jeung bisa ogé dipelak tina sirung anakna.

Ciri mandiri

Tangkal adas bisa hirup di dataran nu luhurna kurang leuwih 1800 m luhureun beungeut cai laut, tangtuna leuwih hadé umpama hirup di wewengkon anu leuwih luhur. Tangkalna ngadapur, unggal dapuran aya kana tilu nepi ka lima tangkalna. Hirupna nahun, jangkungna satengah méter nepi ka dua méter. Kelir tangkalna héjo semu paul, umpama di petik atawa dipencét kaangseu seungit. Daunna maréncos kawas jarum, kelirna kembang konéng ngaranggeuy, unggal ranggeuyan mibanda genep nepi ka sapuluh cupat kembang.  Buahna lonyod reregetan, buah ngora kelirna héjo robah kelirna jadi coklat jeung kaambung seungit umpama geus kolot.

Nagara Asal

Adas téh tatangkalan asli Éropa kalér jeung Asia, ku lantaran loba guna jeung manfaatna tuluy waé loba dipelak di Indonésia, India, Argéntina, Jeung Jepang. Diurangmah ngahaja dipelak pikeun bahan bungbu jeung rupa-rupa ubar.

Mangpaat jeung kagunaan
Buah adas anu geus kolot tur asak diala tuluy dipoé nepi ka garing, buah adas mibanda rasa semu amis, lada, jeung haneut. Mangpaat anu geus kanyahoan tina buah adas taya lian pikeun ubar bunghak, sebel, kurang segut kana barang dahar, batuk reuhak, hésé saré (insominia), jeung sajabana. daunna ogé bisa dipaké ngubaran batuk, bunghak, hanaang  jeung ngaronjatkeun kamampuan panénjo panon.
Pikeun ubar inumeun, godog/kulub buah adas kurang leuwih 3-9 gram, atawa dirieus nepi ka lembut, tuluy ditinyuh ku cai ngagolak, di mana geus haneut hareuheuy kakara diinum. Pikeun pamakéan di luar, buah adas beunang moé dirieus nepi ka lembut tuluy ditaplokeun kana bagéan awak anu karasa  umpamana raheut, nyeri  huntu, sariawan jeung sajabana.

Bahaya anu ditimbulkeun
Sagigireun adas loba guna jeung mangpaatna, aya ogé tembahna di mana diinum leuwih tina katangtuan, saperti bisa ngabalukarkeun :
	Fotodermatitis taya lian bisa ngabalukarkeun alérgi pikeun saha waé anu henteu  kuat, katempo dina kulit bararial kawas anu ararateul umpama katojo ku panon poé.
	Kontak dermatitis di mana minyak adas anu kalétak sumawona kateurey matak ngabalukarkeun murel jeung utah-utahan.
	Siki adas ngabalukarkeun interaksi jeung ubar  séjénna saperti ubar anti-epilepsi. Siki adas malah ngabalukarkeun kejang-kejang.
	Thelarche,  bijilna pinareup leuwih téréh.
	Ngurangan laktasi, lamun seug digunakeun dina jumlah anu loba matak ngurangan cisusu.
	Ngaronjatkeun résiko katerap panyakit kangker.
	Ngahalangan énzim metabolisme.

Rujukan

Tutumbu kaluar
http://id.wikihow.com/Mengeringkan-Adas Cara jeung katangtuan ngagaringkeun daun Adas
http://kantorobat.com/tanaman-adas-dan-manfaatnya/ Mangpaat jeung kagunaan Adas

Tutuwuhan bungbu
Tutuwuhan ubar
Apiaceae
Artikel Wiki Sabanda II
Bungbu